AARHUS N: To kvinder fik natten til mandag en kabine fuld af pulver fra en pulverslukker med sig hjem fra Q8 på Randersvej, efter at de havde afvist at tage med fire mænd i en bil. Det fortæller Østjyllands Politi i mandagens døgnrapport.

De to kvinder var på vej hjem omkring klokken 02.35, da de gjorde holdt ved Q8. Her blev de kontaktet af fire mænd, som spurgte om kvinderne havde lyst til at køre med dem. Det havde kvinderne ikke, da de ikke kendte mændene, og derfor ventede de på tankstationen, indtil de fire mænd var kørt derfra.

Derefter kørte de to kvinder videre i retning mod Ikea, men blev opmærksomme på at mændene fulgte efter dem. Da kvinderne kørte mod Djurslandsmotorvejen, kørte mændene ind foran dem og fik dem til at standse. Så gik en af mændene hen mod kvindernes bil, og kvinden på passagersædet rullede sit vindue ned. Da hun gjorde det, tømte den ene af de fire mænd en pulverslukker ind gennem vinduet.

Kvinden beskrev manden med pulverslukkeren som:

Østafrikansk af udseende

20-25 år gammel

175 centimeter høj

Almindelig af kropsbygning

Mørk i huden og med sort hår

Var iført hvid t-shirt og grå joggingbukser

Talte dansk

Kørte i en sølvgrå stationcar – formentlig en Audi

Østjyllands Politi hører gerne fra eventuelle vidner, der kan have set den omtalte bil og de fire mænd ved Q8 eller i området ved Randersvej. Politiet kan kontaktes på telefonnummer 114.